
SZOMBAT DÉLUTÁN 
E HETI TANULMÁNYUNK: 2Sámuel 9; Zsoltár 100:3; Máté 22:39; 

Lukács 15; Apostolok cselekedetei 17:24-28; Róma 12:3; Efézus 4:23-32
„Ti pedig választott nemzetség, királyi papság, szent nemzet, megtartásra való nép vagytok, hogy hirdessétek Annak hatalmas dolgait, aki a sötétségből az ő csodálatos világosságára hívott el titeket” (1Pt 2:9). 

A modern kor egyik csapásának számít az emberek számtalan önértékelési gondja. A tanácsadók vagy lelkészek irodáiban gyakran szóba kerül ez a kér​dés, vagy önállóan, vagy egyéb, elhatalmasodott problémákhoz kapcsolódva: például valamilyen szer hatása alatt elkövetett erőszak, depresszió, evési rend​ellenességek. A hétköznapi életben az önbizalomhiány talán nem olyan mérté​kű, hogy orvosi segítséget igényelne, de szinte mindig árt a kapcsolatoknak, és rontja az élet legtöbb területén nyújtott teljesítményt. 

Ma valószínűleg azért szenvednek az emberek jobban ettől, mint korábban, mert a média a valóságosnál szebb képet fest a sztárokról, és a bemutatott hírességek​hez viszonyítva az átlagember még élesebben látja saját hiányosságait. 

A Biblia az énkép kérdését egészen más nézőpontból vizsgálja. A pszichológia általában azt érti énkép alatt, ahogy az ember saját tulajdonságait értékeli egyéni megfigyelése és mások véleménye alapján. Emellett a Bibliában még legalább két tényezőt találunk: 1) Mit mondhatunk el az ember eredetéről (1Móz 1:26-27); 2) Minek tart Isten minden embert, ill. mit kínál minden embernek (Jn 3:16). Ha ezt a két szempontot is figyelembe vesszük, nagyot változhat énképünk. 

	Vasárnap
	Február  20.


AZ EMBER EREDETE 
Alapvetően két nézet létezik az ember eredetét illetően, amelyek nem férnek ösz​sze egymással. Az egyik szerint az ember olyan kozmikus véletlen nyomán fejlő​dött ki, ami kizárja tervezettségét. Egyszerűen csak úgy alakult, hogy megjelent az ember. Ez a felfogás ugyan mindig is létezett, de a legutóbbi évszázadokban – különösen Charles Darwin tanításainak népszerűvé válása folytán – emberek mil​lióit vezette félre az állítás, miszerint pusztán a véletlennek köszönhető az embe​riség létezése. Így sokan elfogadták, hogy az életnek nincs célja, vagy ha mégis, azt csak ki-ki maga próbálhatja megtalálni önmagának. Évezredeken át az embe​rek többsége úgy hitte, hogy Istentől vagy istenektől származik, ma azonban so-kan vallják, hogy létük a majmoktól ered. A Biblia tanítása ezzel ellentétben áll. 

Milyen alapvető eltérés van az iménti felfogás és a Biblia állítása között (1Móz 1:26-27; Zsolt 8:6; 100:3; ApCsel 17:24-28)? Szükségszerűen ho​gyan hat e két ellentétes nézet az ember önértékelésére és énképére? 
_____________________________________________________________

_____________________________________________________________

A Biblia nemcsak azt állítja, hogy Isten eltervezte az ember teremtését, hanem a saját képére való teremtésről is szól. Életre hívott még számtalan egyéb cso​dálatos élőlényt – növényeket, állatokat –, amelyek azonban nem mutatnak olyan hasonlóságot a Teremtővel, mint az ember, akit Isten a többi teremtmény fölé helyezett, hogy uralkodjon rajtuk. 

Az ateista felfogás nem ismer el az ember biológiai és pszichológiai szükség​letein túlmutató életcélt. A Biblia azonban azt tanítja, hogy Isten elhatározta: az emberiséget a saját képére teremti meg. Nyilvánvaló, hogy az istenképűséget már nagymértékben megrontotta a nemzedékek sorának életét megkeserítő bűn. Az is igaz viszont, hogy az eredeti minta mégis minden személyben fel​lelhető, és a Szentlélek folyamatos átalakító munkája által helyreállítható mind​azokban, akik elfogadják Krisztust. 

Krisztus nemcsak megteremtett, hanem meg is váltott. Ellen White ar​ról is írt, hogy Krisztus egyetlen emberért is vállalta volna a halált. Mit árul ez el az ember értékéről – bármit is mondjon rólunk a világ? Miért fontos gondolni arra, hogy mennyire értékesnek tart Isten? 
	Hétfő
	Február  21.


AMIT MAGUNKRÓL GONDOLUNK 
Az énkép egyik fontos alkotóeleme, hogy mit gondolok magamról (még ha ez nem is ad teljes képet, és téves is lehet). Emberek – köztük saját magunk – ér​tékelésénél a szubjektivitás helytelen értelmezéshez vezethet. 

A Biblia komolyan figyelmeztet, hogy ne ítélkezzünk: „amiben mást megítélsz, önmagadat kárhoztatod” (Róm 2:1; vö. Lk 6:41-42). Általános a torzítás, és az ember hajlamos tévedni, amikor másokat megítél. Ugyanez történik önmagunk esetében is. Nagy a hibalehetőség, ha saját képességeinkről, kinézetünkről, jel​lemünkről, erőnkről stb. alkotunk véleményt. Mindig lesznek, akik nálunk oko​sabbak, jobban néznek ki, tehetségesebbek, és mindig lesznek, akik ha ránk néznek, önmagukat gyengébbnek tartják. 

Olvassuk el figyelmesen Mt 22:39 versét! Mit gondoljunk tehát magunkról? 
_____________________________________________________________

Ez a szöveg burkoltan utal rá – még ha nem is ez a fő mondanivalója –, hogy az embernek szeretnie kell önmagát a megfelelő mértékben. Fontos, hogy egészsé​ges büszkeséggel tekintsünk jól végzett munkánkra, feladatainkra, jó tulajdon​ságainkra. Isten elvárja, hogy törődjünk magunkkal. Viszont az már baj, ha nem Istennek adunk hálát a jóért, ami bennünk van, hiszen mindaz tőle ered. 

Hogyan értsük Róm 12:3 versét az eddig említettek fényében? 
_____________________________________________________________

Van középút az önértékelési gondok és az önteltség között, ami ellen Pál óva int. Ugyanakkor Róm 12:4-8 verseiben arra is kitér az apostol, hogy Krisztus testében szükségünk van mindarra, amivel ki-ki támogatni tudja a közösséget, kegyelmi ajándékai szerint. Nincs abban rossz, ha tisztán látjuk, milyen aján​dékokat nyertünk, amelyeket Krisztus egyháza erősítésére használunk, hálát adva értük Istennek. 

Gondolatban vegyük számba Istentől kapott jó tulajdonságainkat, ké​pességeinket! Miként tudunk ezekkel úgy élni, hogy ugyanakkor szeré​nyek is maradjunk? Miért lehetünk képesek megállni, ha naponta fel​nézünk a keresztre? 
	Kedd
	Február  22.


AMIT MÁSOK LÁTNAK 
Sok társadalomban az ember értékét az határozza meg, hogy milyenek a képessé​gei, adottságai, megjelenése stb. Figyelünk a külső látszatra (1Sám 16:7), végtére is, előttünk csak ez ismert. Énképünket tehát gyakran az alakítja, hogyan reagálnak mások külső megfigyeléseik alapján. Ha valakit mindenki csinosnak mond, való​színűleg csinosnak tartja majd magát. Persze sokkal több van bennünk annál, mint ami szemmel látható. Az önértékelési gondokkal küszködők számára fontos, hogy az igazán értékes jellemtulajdonságok elérésére törekedjenek, és ne arra, amit a vi​lág tart nagyra. Hiszen Isten szemében gyakran nem érték az, amit a világ dicsőít. 

Mi mindent ítél fontosnak társadalmunk és kultúránk? Vajon Isten szemé​ben milyen értéket képviselnek ezek a dolgok? 
A kivételektől eltekintve a legtöbb társadalom főleg a külsőségeket, a látható tulajdonságokat értékeli. Egyéb jellemzőket viszont, mint pl. a becsület, a ked​vesség, a mértékletesség, az elvek és eszmények iránti elkötelezettség, csak másodlagosnak tartanak. 

Hogyan hat a nemi/rangbeli/nemzetiségi előítélet az ember énképére? Mi​re törekedjenek a keresztények az előítéletek és a hátrányos megkülönböz​tetés kérdését illetően? Gal 3:28 
Ha előítéletbe ütközünk, az rontja énképünket, teljesítményünket. Keresztény​ként feltétlenül törekednünk kell arra, hogy felemeljük, bátorítsuk egymást, még ha különbözőek is vagyunk. 

Sámuel második könyve 9. fejezetében találjuk Méfibóset történetét, aki köny​nyen válhatott volna Dávid bosszújának céltáblájává. Nem is csoda, hogy a sánta férfi félt a király előtt: arccal a földre borult, és „holt eb”-nek nevezte magát. Ám önértékelése megerősödhetett, amikor visszakapta családi birtoka​it, szolgáit és az őt megillető tisztességet. Az embereknek roppant nagy hatása van az énképünkre. Nem is gondoljuk, hogy szavainkkal, tetteinkkel, sőt tekin​tetünkkel is milyen mértékben alakítjuk mások önmagukról alkotott képét. 

Mennyire figyelünk arra, hogyan hatunk mások önértékelésére? Gon​doljunk a hozzánk legközelebb állókra! Mit tehetünk, nehogy összetör​jük, hanem inkább erősítsük őket? 
	Szerda
	Február  23.


AMIT ISTEN LÁT 
Mit tudhatunk meg Lukács evangéliuma 15. fejezetéből azzal kapcsolat​ban, hogy milyen értéket lát Isten az emberekben? Hogyan befolyásolja ez az énképünket? E példázatok alapján mit gondol rólunk Isten? Miért olyan fontos ezzel tisztában lenni és erre gondolni? 
Ha valakin erőt vesz a kisebbségi érzés, és elveszettnek, kivetettnek tartja ma​gát, ne feledje: Isten és angyalai különösen törődnek vele. A pásztor elindult, hogy megkeresse az elveszett bárányt, míg a kilencvenkilencet hátrahagyta. Az asszony szinte meg is feledkezett megmaradt pénzéről, amíg az elgurult érmét kereste. Az apa mintha jobban figyelt volna a tékozló fiú jogtalan követelésé​re, mint elsőszülöttjére. Bár nem a többi elhanyagolásáról van itt szó, azt min​denképpen megfigyelhetjük, hogy a pásztor, az asszony és az apa is odafigyel az elveszettre. Amikor pedig az elveszett megkerül, nagy öröm van úgy a föl​dön, mint a mennyben. Milyen kifejezően mutatják ezek a történetek Isten irán​tunk, tévedő, hibázó emberek iránti nagy szeretetét! 

Fontos ez az elv a segítségre szorulók támogatásában. Rengeteget jelent, ha be​szélgetés közben nem fenyegető, hanem bizalmas, elfogadó légkört tudunk te​remteni. Különösen a fájdalmakkal küzdőknek van szükségük rá, hogy érez​zék: valaki törődik velük. 

Óriási a keresztények előnye azokkal szemben, akik nem fogadják el az Urat, nem hisznek benne. Istenhez ugyanis a hét minden napján, a nap 24 órájában fordulhatunk. Meghallgatja, aki elcsüggedt, szenved a stressztől, magányos, aggódik. Az Istenhez fűződő kapcsolatunk miatt különlegesnek érezhetjük ma​gunkat, és ettől csökkennie kell önértékelési gondjainknak. 

Természetesen a kereszt mutatja be igazán, hogy milyen értéket képviselünk Isten szemében, gyengeségeinktől, hibáinktól függetlenül. A kereszt arról győz meg, hogy bármit is gondoljanak rólunk mások, a világegyetem Teremtője számára érté​kesek vagyunk. Mivel pedig értékeivel együtt a világ mulandó, ideiglenes, vajon mit számít, hogy mások – akár a társadalom egy része is – miként vélekedik rólunk? 

Hogyan segíthetünk az embereknek abban, hogy Lukács evangéliuma 15. fejezetét a saját életükre tudják alkalmazni? Hogyan mutathatunkrá arra, hogy itt Jézus személyesen ránk gondolt? 
	Csütörtök
	Február  24.


ÚJ KÉP ÖNMAGUNKRÓL 
Mit ért Pál Ef 4:23-24 verseiben a „felöltözzétek amaz új embert” kifejezé​sen? Milyen az új ember természete? 
Sokan szívesen kipróbálják, hogy néznek ki, ha megváltoztatják frizurájukat, új stílusú ruhát vásárolnak, plasztikai műtétet vagy hajbeültetést végeztetnek. Ilyesmi azonban csak kisebb belső változásokat hoz, alapjában véve az ember belülről változatlan marad. Pál új emberről beszél, ami nem a külsőre, hanem inkább a magatartásra és az elme megújulására vonatkozik, „mely Isten szerint teremtetett igazságban és valóságos szentségben” (24. vers). 

Soroljuk fel, hogy mi jellemzi az új ember magatartását! Ef 4:25-32 
_____________________________________________________________

_____________________________________________________________

Az új emberben jó gyümölcsök teremnek (igazság, egységre törekvés, becsü​let, szorgalom, tiszta beszéd, kedvesség, megbocsátás). Valamennyi tulajdon​sága a nemes jellemhez és a jó emberi kapcsolatokhoz köthető, és összefügg az önértékeléssel. A fejezetben említett helytelen viselkedési formák, mint pl. a hazugság, a harag, a keserűség ártanak az ember önértékelésének. Az adakozás, a kedvesség és az együttérzés viszont erősíti az énképet, mivel nem önmagunk​ra figyelünk, és érezzük, hogy valami jót tettünk. 

A keresztények közösségében olyanokra van szükség, akik igyekeznek egy​mást erősíteni, nem pedig tönkretenni. Durva szavakkal és bírálgatással pilla​natok alatt össze lehet törni valakit. „Minden családnak és minden keresztény​nek kötelessége, hogy gátat vessen a romlott beszédnek. Ha jelenlétünkben ha​szontalan beszélgetés indul meg, váltsunk témát, ha lehet. A kegyelmes Isten segítségével ejtsünk el csendesen egy-egy olyan megjegyzést, vagy kezdjünk olyan témát, amely hasznos mederbe terelheti a beszélgetést” (Ellen G. White: Krisztus példázatai. Budapest, 1983, H. N. Adventista Egyház. 232. o.). 

Miért javít énképünkön, ha segítünk valakinek? Írjunk össze néhány dolgot, amit szomszédainkért, munkatársainkért és rokonainkért tehe​tünk! Valósítsuk is meg, amit leírtunk! Meg fogunk lepődni, mennyivel jobban érezzük majd magunkat! 
	Péntek
	Február  25.


TOVÁBBI TANULMÁNYOZÁSRA: 
„Ha Isten törődik egy kis verébbel… mennyivel inkább törődik a Krisztus vérén megváltottakkal! Egyetlen embert drágábbnak tart az egész világnál. Jézus akkor is vállalta volna a Golgota szenvedését, ha csak egy embert válthatott volna meg országa számára. ’Ne féljetek azért; ti sok verebecskénél drágábbak vagytok’ (Mt 10:31)” (Ellen G. White cikke, The Review and Herald. 1892. május 3.). 

„Számtalan gazdag áldást szalasztunk el, mert nem keressük az Urat alázatosan. Ha őszinte szívvel fordulunk hozzá, és megkérjük, hogy mutassa meg hibáinkat, az Ige tükrében elénk tárja igazi képünket. Majd pedig, miután megláttuk ma​gunkat olyannak, amilyennek Isten lát, ne menjünk tovább, megfeledkezve a va​lóságról. Figyeljük kritikus szemmel hibás jellemtulajdonságainkat, és kérjük Isten kegyelmét, hogy minél jobban hasonulhassunk az Igében bemutatott min​tához” (Ellen G. White cikke, The Lake Union Herald. 1909. november. 3.)! 

Ez a két idézet is segít megtalálni a helyes utat a kisebbségi érzés és az ön​teltség között. Olvassuk még el Róm 12:2-3 verseit azzal kapcsolatban, ho​gyan alakíthatunk ki helyes énképet magunkban! 
BESZÉLGESSÜNK RÓLA! 
1. A XX. században rengeteg vérontás történt, gondoljunk csak a tö​meggyilkosságokra! Az eredetre vonatkozó darwini elmélet (misze​rint az élet a véletlenszerű mutáció és a természetes kiválasztódás eredménye) miért felelős legalábbis részben azért, hogy ennyire nem tisztelik és nem tartják szentnek az emberi életet? Azaz, ha az em​ber csupán fejlettebb majom, a véletlen szülötte, vajon mi ad értéket az egyén életének? 
2. A keddi részben azzal foglalkoztunk, hogyan hat mások véleménye az önértékelésünkre. Egyrészt fontos erősíteni az embereket, hogy egészséges önértékelésük legyen, másrészt azonban vigyáznunk kell, nehogy hiúságukat tápláljuk, amivel ártanánk nekik. Hogyan lehet ezen a téren is megőrizni az egyensúlyt? 
3. Beszélgessünk arról, hogy mire tanít Krisztus keresztje az ember ér​tékével kapcsolatban! Gondoljunk arra, mi történt a kereszten, kit feszítettek fel rá és mi a jelentősége halálának! Milyen szempontból segít a kereszt jobban felmérni minden ember valódi értékét? 
MEGSZÍVLELENDŐ TANÁCS
„Senki nem lesz a mennyben gyémánt nélküli koronával. Ha be​lépsz, a dicsőség hajlékaiban lesznek olyanok, akik a te közreműködé​seddel találták meg az odavezető utat. 

Lehet, hogy Sátán ígéretesebb dolgokkal kecsegtet; lehet, hogy vi​lági lehetőségekkel csábít; lehet, hogy rágalmazással támad, hamis vá​dakkal gyötör. Talán rávesz, hogy védd meg magad; istenfélő embere​ket is felhasznál arra, hogy hazudjanak rólad; szerkesztőket, hogy tá​madjanak, és kiváló embereket, hogy megrágalmazzanak. 

Lehet, hogy Pilátus és Heródes, Annás és Kajafás mind összefog​nak ellened, és Júdás készen áll, hogy eladjon harminc ezüstért; te pe​dig azon tűnődsz: mindez miért ér téged. Nem látod? Az egész az ör​dög ármánykodása, hogy elvonjon a munkádtól és visszatartson az Is​tennek való engedelmességtől. Folytasd a munkát! Ne hátrálj meg, csak mert az oroszlán ordít! 

Ne a gonoszok elhallgattatásával foglalkozz; ne pocsékold az idő​det a gyávák kergetésére! Végezd a munkádat! Hagyd, hogy a hazugok hazudjanak, a szektánsok vitatkozzanak; hagyd, hogy a testületek hatá​rozatokat hozzanak; hagyd, hogy a szerkesztők megjelentessék, amit akarnak; hagyd, hogy az ördög gonosz legyen; de legyen gondod arra, hogy semmi ne tarthasson vissza annak a munkának az elvégzésétől, amit Isten bízott rád! Ő nem azért küldött el, hogy pénzt keress. Nem arra hívott el, hogy meggazdagodj. 

Sohasem adta azt a parancsot, hogy védd meg magad. Nem azért ál​lított a munkába, hogy ellenkezz a hamissággal, amit Sátán és szolgái terjesztenek. 

Ha ezekkel foglalkozol, semmi mást nem fogsz tenni; saját magadért és nem az Úrért fogsz munkálkodni. Folytasd a munkát! Legyen a célod olyan szilárd, mint a csillag! Hagyd, hogy a világ civakodjon és nyü​zsögjön! Talán támadnak, igazságtalanul bánnak veled, megsértenek, rágalmaznak, megsebeznek és elutasítanak; az ellenfél mocskol, a bará​tok elhagynak, az emberek megvetnek és elutasítanak, mégis, legyen gondod arra, hogy szilárd elhatározással, habozás nélküli buzgósággal vidd véghez életed dolgait és létezésed nagy célját, míg végül elmond​hatod: ’Elvégeztem a munkát, amit rám bíztál’” (H. M. S. Richard, A Woice of Prophecy alapítója. Fordította: Dr. Tokics Imréné).
